CELEX: 62021CN0759
Language: sk
Date: 2021-12-10 00:00:00
Title: Vec C-759/21 P: Odvolanie podané 10. decembra 2021: Nippon Chemi-Con Corporation proti rozsudku Všeobecného súdu (deviata rozšírená komora) z 29. septembra 2021 vo veci T-363/18, Nippon Chemi-Con Corporation/Komisia

7.2.2022   
            
            
               SK
            
            
               Úradný vestník Európskej únie
            
            
               C 64/26
            
         
      Odvolanie podané 10. decembra 2021: Nippon Chemi-Con Corporation proti rozsudku Všeobecného súdu (deviata rozšírená komora) z 29. septembra 2021 vo veci T-363/18, Nippon Chemi-Con Corporation/Komisia
      (Vec C-759/21 P)
      (2022/C 64/38)
      Jazyk konania: angličtina
      
         Účastníci konania
      
      
         Odvolateľka: Nippon Chemi-Con Corporation (v zastúpení: H.-J. Niemeyer, M. Röhrig, P. Neideck, Rechtsanwälte, I.-L. Stoicescu, advokátka)
      
         Ďalší účastník konania: Európska komisia
      
         Návrhy odvolateľky
      
      Odvolateľka navrhuje, aby Súdny dvor:
      
                  —
               
               
                  zrušil napadnutý rozsudok a rozhodnutie Európskej komisie z 21. marca 2018 (1) týkajúce sa konania podľa článku 101 ZFEÚ a článku 53 Dohody o EHP (vec AT.40136 – Kondenzátory) v rozsahu, v akom sa týka odvolateľky,
               
            
                  —
               
               
                  subsidiárne zrušil napadnutý rozsudok v rozsahu, v akom sa ním potvrdzuje pokuta uložená odvolateľke, a zrušil článok 2 písm. j) rozhodnutia Komisie z 21. marca 2018,
               
            
                  —
               
               
                  subsidiárne znížil výšku pokuty uloženej odvolateľke s ohľadom na odvolacie dôvody a
               
            
                  —
               
               
                  uložil Európskej komisii povinnosť nahradiť trovy konania v rámci prvého stupňa a v rámci odvolania.
               
            
         Odvolacie dôvody a hlavné tvrdenia
      
      Odvolateľka na podporu svojho odvolania uvádza šesť dôvodov.
      1.   Prvý dôvod: Chýbajúce podpisy sudcov na rozsudku Všeobecného súdu
      
      V prípade neexistencie podpisov troch sudcov je rozsudok neplatný v celom rozsahu, ako vyplýva z článku 118 Rokovacieho poriadku Všeobecného súdu a článku 37 Štatútu Všeobecného súdu.
      2.   Druhý dôvod:
         Porušenie
         101 ZFEÚ (body 143 až 307 rozsudku)
      
      Všeobecný súd sa dopustil nesprávneho posúdenia pri uplatnení článku 101 ZFEÚ, keď potvrdil rozhodnutie Európskej komisie týkajúce sa porušenia. Všeobecný súd nesprávne posúdil relevantnosť údajného porušenia pre EHP. Nesprávne uplatnil teóriu o dôkaznom bremene a obrátil dôkazné bremeno v neprospech odvolateľky, čím porušil prezumpciu neviny.
      3.   Tretí dôvod: Jediné a nepretržité porušenie (body 308 až 400 napadnutého rozsudku)
      
      Všeobecný súd sa dopustil nesprávneho posúdenia pri uplatnení článku 101 ZFEÚ, keď dospel k záveru o existencii jediného a pokračujúceho porušenia vzťahujúceho sa na všetky elektrolytické kondenzátory od 26. júna 1998 do 23. apríla 2012. Tento súd uplatnil nesprávne právne kritérium na určenie, či existoval spoločný plán, čo predstavuje nevyhnutný predpoklad pre existenciu jediného a nepretržitého porušenia. Okrem toho aj za predpokladu, že by sa prijalo právne kritérium, skutočnosti, ako ich konštatoval Všeobecný súd, neumožňujú predpokladať existenciu pokračujúceho, a teda nepretržitého porušenia.
      4.   Štvrtý dôvod:
         Porušenie z hľadiska cieľa (body 401 až 429 napadnutého rozsudku)
      
      Všeobecný súd sa dopustil nesprávneho posúdenia pri uplatnení článku 101 ZFEÚ, keď potvrdil stanovisko Komisie, podľa ktorého sa má celé porušenie kvalifikovať ako porušenie z hľadiska cieľa. Všeobecný súd nedostatočne odôvodnil svoj záver a uplatnil nesprávne právne kritérium na posúdenie vymieňaných informácií.
      5.   Piaty dôvod: Právomoc (body 71 až 83 napadnutého rozsudku)
      
      Všeobecný súd sa dopustil nesprávneho posúdenia, keď potvrdil, že Komisia mala podľa článku 101 ZFEÚ a článkov 53 a 56 Dohody o EHP právomoc na sankcionovanie celého porušenia. Všeobecný súd mal na účely určenia právomoci stanoviť miesto, kde došlo ku škode, namiesto toho, aby sa uspokojil so zistením „samotného predaja [elektrolytických kondenzátorov] v Európskej únii“, a mal v každom prípade dostatočne odôvodniť svoj záver.
      6.   Šiesty dôvod: Výpočet pokuty (body 430 až 526 napadnutého rozsudku)
      
      Všeobecný súd neuplatnil správne zásadu proporcionality a vo svojom posúdení dôkazov, ktoré odvolateľka predložila Komisii, porušil viaceré procesné požiadavky, a to konkrétne povinnosti odôvodnenia, úplného posúdenia dôkazov a vyčerpávajúceho preskúmania skutkových okolností.
      
         (1)  Rozhodnutie Komisie C(2018) 1768 final.